CELEX: 62005TN0297
Language: el
Date: 2005-07-29 00:00:00
Title: Υπόθεση T-297/05: Προσφυγή που ασκήθηκε στις 29 Ιουλίου 2005 — IPK International — World Tourism Marketing Consultants κατά Επιτροπής

15.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/13
            
         Προσφυγή που ασκήθηκε στις 29 Ιουλίου 2005 — IPK International — World Tourism Marketing Consultants κατά Επιτροπής
   (Υπόθεση T-297/05)
   (2005/C 257/26)
   Γλώσσα διαδικασίας: η γερμανική
   Διάδικοι
   
      Προσφεύγουσα: IPK International — World Tourism Marketing Consultants GmbH (Μόναχο, Γερμανία) [Εκπρόσωποι: H.-J. Prieß, δικηγόρος, M. Niestedt, δικηγόρος, και Κ. Πίτσας, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να κηρυχθεί άκυρη η απόφαση της Επιτροπής της 13ης Μαΐου 2005 (Az.: ENTR/01/Audit/RVDZ/ss D(2005) 11382), σχετικά με την άρση της εγκρίσεως επιδοτήσεως της προσφεύγουσας ύψους 530 000 ECU στα πλαίσια του προγράμματος ECODATA της 4ης Αυγούστου 1992 (Az.: 003977/XXIII/A3 — S92/DG/ENV8/LD/kz)·
            
         
               —
            
            
               να φέρει η Επιτροπή τα δικαστικά έξοδα.
            
         Λόγοι της προσφυγής και κύρια επιχειρήματα
   Στις 4 Αυγούστου 1992, η Επιτροπή ενέκρινε επιδότηση της προσφεύγουσας ύψους 530 000 ECU για την ίδρυση τράπεζας δεδομένων για τον οικολογικό τουρισμό στην Ευρώπη. Η απόφαση αυτή ακυρώθηκε από την καθής με την προσβαλλομένη απόφαση της 13ης Μαΐου 2005.
   Η προσφεύγουσα ισχυρίζεται ότι η προσβαλλομένη απόφαση είναι παράνομη. Η προσφεύγουσα αναφέρει στους λόγους της προσφυγής της ότι οι προϋποθέσεις για την απόφαση περί ακυρώσεως δεν συνέτρεχαν, διότι οι αναφερθείσες από την Επιτροπή απόψεις προς αιτιολόγηση της αποφάσεώς της είναι ουσιαστικά αβάσιμες και, επιπλέον, η ακύρωση της εγκρίσεως της επιδοτήσεως δεν είναι πλέον δυνατή λόγω της παρόδου του χρόνου. Επιπροσθέτως, η προσφεύγουσα ισχυρίζεται ότι η προσβαλλομένη απόφαση προσκρούει στην αρχή της χρηστής διοικήσεως καθώς και στην αρχή της υποχρεώσεως αιτιολογίας σύμφωνα με το άρθρο 253 της Συνθήκης ΕΚ. Τέλος, η προσφεύγουσα αιτιάται την παραβίαση της απαγορεύσεως της επαναλήψεως αποφάσεων που κρίθηκαν άκυρες.